Carlos Labraña

**Carlos Ignacio Labraña Barrero**, nado en Cedeira o 29 de maio de 1969, é un escritor galego, especializado en teatro para nenas e nenos.
## Traxectoria 
Arquitecto técnico de profesión, comezou a súa relación co teatro asistindo aos cursos de técnica actoral impartidos pola actriz Fusa Guillén. Xuntos fundaron en 1988 o Colectivo Garola, dedicado á difusión do teatro infantil galego. Con este colectivo participou na escrita de numerosas pezas de teatro para nenas e nenos como *O segredo de Daniel* (1998) e *A Escada* (1994)*,* ambas as dúas premiadas na Mostra de Teatro Xeración Nós.

Afastado de Cedeira por motivos laborais, comezou a súa escrita de maneira individual ou en colaboración cos seus irmáns Sabela e Antón, con títulos como *O teatro dos soños*, *A viaxe de Farrapos* ou *Esperta, principiño!* Froito da colaboración coa Asociación de Amigos do Samaín na recuperación do tallado de cabazas é a obra *Indo para o Samaín*, traducida posteriormente ao castelán.

Coa peza *Os sons da bugina* resultou finalista do premio Meiga Moira de Literatura Infantil no ano 2006. Foi galardoado en dúas edicións co Premio Estornela de teatro para nenos con *Teatro de Xoguete* (2010) e *A pequena compaña* (2014), e mención de honra con *A fraga das árbores das palabras* (2012). Tamén recibiu en cinco ocasións o premio O Facho de teatro infantil polas obras *Espantallo* (2013), *Moito Morro Corporation, Sociedade Ilimitada* (2014), *Estrela... fugaz?* (2015), *Ícaras* (2022) e *Iceberg* (2025), e o premio Manuel María de literatura dramática infantil por *O valo* (2016).

Participa na promoción do teatro infantil galego a través de diferentes plataformas, como a Asociación de teatro infantil e xuvenil de España (ASSITEJ), de cuxa directiva formou parte, a Asociación de Literatura Dramática Galega (DRAMATURGA), da que é socio fundador, ou a Asociación Galega do Libro Infantil e Xuvenil (GALIX), na que coordinou un grupo traballo para a elaboración da *Guía do teatro infantil e xuvenil galego*.

Fundou a compañía de teatro Os furabolos para levar á escena as súas obras, e na que desenvolve tamén a súa faceta como actor. *Estrelamar* foi a primeira montaxe estreada.

## Obras 
miniatura|Labraña en 2008.

### Teatro infanto-xuvenil 
* *O teatro dos soños* (2005). Colectivo Garola.
* *Os sons da buguina* (2006). Baía Edicións.
* *Esperta, Principiño!* (2008). Edicións Embora.
* *Estrelamar* (2008). Edicións Fervenza.
* *Lendas da noite de San Xoán* (2008). Everest Galicia.
* *Os ratos* (2008). Edicións Fervenza.
* *Peter Pan no cabo do mundo* (2010). Revista Casahamlet.
* *Teatro de xoguete* (2011). Edicións Fervenza.
* *A fraga das árbores das palabras* (2013). Edicións Embora.
* *O Galo de Portugal camiño de Compostela* (2015). Edicións Fervenza. 
* *Espantallo* (2015). Edicións Fervenza.
* *Moito Morro Corporation, Sociedade Ilimitada* (2016). Galaxia.
* *O apalpador* (2016). Galaxia.
* *O valo* (2017). Xerais.
* *A fada pirata* (2018). Edicións Fervenza
* *Estrelecer* (2019). Galaxia
* *A Pequena Compaña* (2019). Edicións Embora
* *Contra o reloxo* (2021). Galaxia.
* *O valo* (2023). Vigo: Xerais. Ilustracións de Nuria Díaz. 64 páxs. ISBN 978-84-1110-235-3. ePub: ISBN 978-84-1110-244-5.
* *Mambrú volveu da guerra* (2023). Vigo: Xerais. Ilustracións de Raquel Lagartos. 80 páxs. ePub: ISBN 978-84-1110-453-1.
* *Mares de Cedeira* (2023). [Ferrol]: Edicións Embora.
* *Ícaras* (2024). Vigo: Galaxia. 106 páxs. ISBN 978-84-1176-195-6. Ilustracións de Mara Méndez García. Tradución ao castelán do autor publicada no 2025 por Ediciones Invasoras, en edición coas ilustracións da propia Mara Méndez García. ISBN 978-84-18885-81-5. 
* *A Biblioteca Galáctica contra a IA fantástica* (2024). Vigo: Galaxia. ISBN 978-84-1176-362-2.
* *O galo de Barcelos camiño de Compostela* (2025). [Silleda]: Edicións Fervenza. Ilustracións de Gabriel Iglesias. ISBN: 978-84-19840-50-9.
* *Abecedario gastronómico. Elixe o teu menú!* (2025). [Ferrol]: Edicións Embora. Ilustracións de Diego Cheda e Quique Vázquez. ISBN: 978-84-19853-21-9.
* *O carteiro de Ximaraos*. Vigo: Xerais [coa colaboración da Axencia Galega das Industrias Culturais, Xunta de Galicia], 2025. Ilustracións de Luz Beloso [Biblioteca Dramática galega, n.º 29]. ISBN: 978-84-1110-712-9; 978-84-453-5513-8.

### Teatro adultos 
* "Descociñando", en *Cadernos Platta*, n.º 4, pp. 35-56. Edición Trilingüe [galego, portugués, castelán]. ISSN: 1888-2412. 
* *O Faro* (2025). A Coruña: Axencia Galega das Industrias Culturais - Xunta de Galicia; Baía Edicións. ISBN: 978-84-9995-465-3; 978-84-453-5516-9. Ilustración da cuberta: Lorena Añón.

### Obras colectivas infanto-xuvenís 
* *O segredo de Daniel*, 1993, Sotelo Blanco.
* *A escada*, 1996, Xerais. 2ª edición en 2009, en Edicións Embora.
* *Hai gato pechado na caixa de Torcuato?*, 1996.
* *Unha avoa a catro patas, calcetíns e gravatas. ¡Escapa que vén a Paca!*, 1996.
* *O mexillón*, 2001, Colectivo Garola.
* *Indo para o Samaín*, 2002, Everest. Traducido ao castelán en 2005 na mesma editora co título *Camino al Samaín: la fiesta de las calabazas*.
* *Pampón tiña razón*, 2005.
* *A viaxe de Farrapos*, 2008, Xunta de Galicia.
* *Un traballo é un traballo*, 2010, Edicións Embora.
**Peter Pan no Santo André de Teixido*, 2020, Soños de Cajamarca, Antela Edicións.

## Recoñecementos 
A biblioteca do CEIP Nicolás del Río leva o seu nome.

* Gañador do II Concurso Xeración Nós de textos teatrais infantís no 1988, por *O segredo de Daniel*.
* Gañador do VII Concurso Xeración Nós de textos teatrais infantis no 1994, por *A escada*, e finalista nesa mesma edición con *O teatro dos soños*.
* Finalista no II Premio Meira Moiga de Literatura infanto-xuvenil no 2006, por *Os sons da buguina*.
* Gañador do VI Premio Estornela de teatro para nenos no 2010, por *Teatro de xoguete*.
* Mención de honra do VII Premio Estornela de teatro para nenos no 2012, por *A fraga das árbores das palabras*.
* Gañador do XIV Concurso O Facho de teatro infantil no 2013, por *Espantallo*.
* Gañador do XV Concurso O Facho de teatro infantil no 2014, por *Moito morro corporation, Sociedade Ilimitada*.
* Gañador do VIII Premio Estornela de teatro para nenos no 2014, por *A pequena compaña*.
* Gañador do XVI Concurso O Facho de teatro infantil no 2015, por *Estrela... fugaz?*.
* Gañador do IX Premio Manuel María de literatura dramática infantil no 2016, por *O valo*
* Premio á mellor obra de teatro da II Gala do Libro Galego no 2017, por *Moito morro corporation, Sociedade Ilimitada*.
* Finalista á mellor obra de teatro da IV Gala do Libro Galego no 2019, por *A fada pirata*.
* Gañador do II Premio Platta de Teatro Breve no 2020, por *Descociñando.*
* Gañador do XX Concurso O Facho de teatro infantil no 2022, por *Ícaras*.
* XXIII Premio de Teatro Infantil 2022 da Fundación SGAE por *Mambrú volveu da guerra*.
* XIII Premio Manuel María de literatura dramática infantil pola obra *O carteiro de Ximaraos*.
* XVI Premio Barriga Verde de textos para teatro de monicreques, modalidade adultos, pola obra *O Faro*..

## Vida persoal 
Foi irmán da lingüista Sabela Labraña.

## Notas 
## Véxase tamén 
### Ligazóns externas 
* Cultura galega.org (lg3 literatura)
* Perfil de Carlos Labraña na AELG.